112學年度年草漯國中國語文競賽

客家語朗讀文章（四縣腔）

01【竹蔗下个蟬仔】

羅紫云原作

 屋脣該墩竹蔗仔，種幾下年吔當大墩，斬忒又會過綻筍，繼續煞猛生到青禾禾仔，該竹蔗目長水多，清甜好食。

 逐年大體到五月開始，日日到臨晝仔，竹蔗墩就會有一群著等青衫，當靚當得人惜个蟬仔。這兜頭大尾尖、翼又長个草蟬，細細仔像手指尾恁大隻定定，黏在這長長青色个竹蔗葉下，佢兜盡力牯在該啦歌哩曲，鬧熱煎煎。佢兜總係恁仔唱：「掞掞掞兒1——掞掞掞兒——」清亮个歌聲，一直到下晝兩點零正會煞棚，毋識喊𤸁。

 草蟬仔下班過後，嫲牯蟬2跈等上棚，佢黏在竹蔗仔脣該頭榮榮个苦楝樹頂，算係最大隻个蟬仔：圓身著等一身烏色个西裝盡亮線。大聲唱等佢兜个戀歌：「贍3——贍贍贍！贍——贍贍贍！」佢兜全部背等一臺天生个放送頭4，該聲胲放送到當遠个人都聽得著。𠊎心情好个時節，就阿腦佢兜唱歌仔真好聽；心情毋好，又試著佢兜吵耳塞窟﹗毋過，一想著佢兜來到這世界，就淨短短幾日仔定定，就當佩服佢兜恁勇敢、恁煞猛打拚，來完成唯一愛做个聲事5——傳宗接代个精神。該，𠊎就無麼个好怨嘆，乜原諒佢兜个嘶胲另命咧﹗

 在這鬧熱个時節，𠊎兜一張凳仔恬恬坐在竹蔗脣詳細聽，還會發現佢兜毋係儘採唱个哦！佢兜曉得照順序、有條理，成時獨唱、成時合唱，就像係有人指揮樣仔。佢兜个歌聲有時高亮、有時低吟，成下仔大聲、成下仔細聲；佢兜个音色乜無共樣，有个較尖、有个較溫柔。其實，蟬仔有當多種，佢兜一年、三年、五年、十三年、十七年，長年都歇在暗暗个泥竇肚。佢兜囥在烏泥肚，培養破土个熱情，在多年个等待過後，化地底能量做聲量，衝破重圍，就為著這短短幾日仔个自由高唱。

 𠊎心肝緊想：這墩竹蔗仔無掖肥，敢係因為聽了蟬仔熱情嘹亮个歌聲，正會緊生緊高緊榮？該兜人，乜愛像蟬仔恁知足，知恩圖報，逐日天轉笠嫲花，這一生人就多姿多彩哩！

-------------------------------------------------------------------------------------------------------------------------------

1 掞掞掞兒：音iam iam iam iˇ；此指草蟬的叫聲。

2 嫲牯蟬：音maˇ guˋ samˇ；此指臺灣熊蟬。

3 贍：音sam；此指臺灣熊蟬的鳴叫聲。

4 放送頭：音fong sung teuˇ；本指廣播電臺的放送亭、廣播站，後多指擴音器。

5 聲事：音sangˊ se；此指工作。

112學年度年草漯國中國語文競賽

客家語朗讀文章（四縣腔）

02【金黃色个旅行】

曾雪蓉原作

 旅行係一種盡好个休閒活動，做得分人个心情鬆爽，同最靚个回憶留下來，另外旅行也係一種學習，有一句話講：「行萬里路，贏過讀萬卷書」，在旅行个時節，一路項看著个、聽著个，可能比在書項學著个還較精彩、生趣。

 印象裡肚，𠊎最懷念个一擺旅行，係前幾年偎八月半个時節，吾爺哀帶歸屋下人去花蓮遶尞。

 𠊎兜來到花蓮富里个六十石山，一路項感覺花蓮个空氣特別好，一聲又一聲大鷂婆歡喜又自在个歌聲，響在彎彎斡斡个山路項，佢兜盤飛在高高个雲頂，打開梟雄个翼胛，無分日夜在這片山頭巡邏，佢兜係這片天地个山大王，也係保護者。

 等阿爸同車仔停在忘憂亭，𠊎一下車就看著滿山坪个金針花開到當鬧、當打眼，想起識在電視裡肚看過一個紹介花蓮金針山个節目，講這位係一個靚到會分人「跳童」个所在，這句話正經半點都毋會差；在𠊎企在這高高涼亭个時節，看著歸片个山頭，變成金黃色个世界，間等泥香、野花香个山風對面吹過來該下，毋知仰仔，吾心肝頭就有一種感動還過幸福个感覺，𠊎想這就係大自然个力量。

 阿爸講：「前人種樹後人涼，前人種竹後人搖。」這山頭个金針花，係盡多前人開山打林開墾出來个，故所來到這遶尞个時節，愛曉得珍惜，毋單淨同這美景用相片帶轉屋下，也愛同自家个垃圾處理好，恁樣年年正有靚靚个風景好欣賞啊。

 夕陽像一粒漬紅个柑仔，掛在天脣个時節，原本開到盡有精神个金針花，像約好共下下班樣仔，全眨等目珠互相偎凴，恬恬个睡忒咧；難怪金針花又安到「一日美人」，佢跈等朝陽䟘床又在日頭落山時節，合起厥餳人个花蕊衫裙，做一個靚一日个美人。

 時間過忒已久，有成時𠊎還係會想起該擺「金黃色个旅行」，親像又聽著大鷂婆歡喜个歌聲，盡久……盡久。

112學年度年草漯國中國語文競賽

客家語朗讀文章（四縣腔）

03【盡風神个社團活動】

劉純汝原作

 兩年前正開學時節，拿著社團選單，哇！一拖拉牯1呢，有服務隊、排球隊，還有童軍團、熱舞社……，該央時，𠊎毋知愛選哪隻正好？欸，「西洋劍隊」﹗吾目珠一金，仰恁沙鼻、恁風神个名仔呢？「嗯，就選你哩！」

 這下愐起，到入隊个第四隻月，𠊎總算有機會參加全國比賽﹗換𠊎上場哩：劍衫拉好勢，面落仔摎手落仔乜戴好勢，夾起電衫、跍正馬步，盡拚哩喲！比賽一開始，𠊎拿等劍煞力牯滑步搶前進攻，使出蠻力拂啊拂欸。吂知，𠊎長刺、佢撥擋，𠊎飛刺、佢敲劍……，阿姆哀﹗總下分佢閃淨淨，戰術乜分佢看透透！吾个心肝發勼筋2，手腳亂忒哩，節奏乜亂忒吔；對手密密咻！咻！咻！咻，𠊎嗄緊揮空緊失分，輸到悿悿悿悿！

 𠊎一比煞，軟怠怠个雙腳𢫦𢫦風跪落地，賠命个「啊」一聲，就像氣凹凹仔个鬥雞，落喪落喪3！原旦个自信怕係走到天頂同白雲搞囥人尋去咧！

 貼心个劍隊伴仔，全都行兼𠊎：有人送涼水、有人撚背囊、還有人摎𠊎揇核核，教練乜柔柔仔安慰𠊎講：「人生啊，有時星光、有時月光，你打到當慶咧，下二擺再過加油！」目汁強強會忍毋核个𠊎，深深感受著佢兜親像寒天个細日頭，吾心肝肚黏時燒暖燒暖！

 人講「臺頂三分鐘，臺下十年功」正經有影。聽起來恁風神个「西洋劍」，做起來無恁該！除忒考反應、比體力，還愛動腦筋、想戰術。這兩年來，一擺又一擺毋係你贏就係𠊎輸个比賽，分𠊎學習著：仰般面對失敗、仰般面對毋湛斗个自家，面對問題、解決問題！𠊎當煞猛打拚，發揮客家人硬頸精神个本等，練好基本功，抓捉要領；十年磨一劍！吾个劍術緊來緊進步咧，武藝比得古代个花木蘭哩！

 「西洋劍」係源自十七世紀个歐洲，乜係奧運比賽項目之一：有分鈍劍、銳劍、軍刀三種。競賽員比賽个時節，企在鐵枋仔頂高个兩片準備，等聽著「啊咧4」，用劍頭先刺著對手有效个部位就算得分，係嶄然有速度感摎爆發力个運動。

 「西洋劍」毋單淨培養專注力、思考力，還有觀察力同判斷力，係「盡風神」个社團活動哦！

-------------------------------------------------------------------------------------------------------------

1 拖拉牯：音toˊla guˋ；語源於日語「トラック」，卡車，此文形容很多之意。

2 心肝發勼筋：音ximˊgonˊ bodˋgiu ginˊ；指心裡很著急。

3 落喪落喪：音log song log song；表垂頭喪氣之意。

4 啊咧：音a leˋ；劍擊術語「Allez」，表「開始攻擊」。

112學年度年草漯國中國語文競賽

客家語朗讀文章（海陸腔）

01【甘蔗下个蟬仔】

羅紫云原作

 屋脣該垺1竹甘蔗2種幾下年咧，當大叢，斬忒又會過綻筍，繼續煞猛生到青里里仔，長目多汁，清甜好食。

 逐年大體對五月開始，日日到臨晝仔，就會有一群著等青衫，當靚、當得人惜，頭大尾尖、翼長个草蟬，細細仔像手指尾恁大隻定定，黏在這長長青色个甘蔗葉下，盡命牯在該啦歌哩曲，鬧熱煎煎。佢兜總係唱等：「掞掞掞咿3——掞掞掞咿——」甜美个歌聲，一直到下晝兩點零正會煞棚，完全無喊悿。

 草蟬下班，續等嫲牯蟬4跈等上棚，毋過，嫲牯蟬係黏在竹甘蔗脣該叢榮榮个苦楝樹頂，佢算係最大隻个蟬仔，膴身著等一身烏色个西裝盡派頭，大聲唱等屬於佢兜个愛戀歌：「蟬——蟬蟬蟬！蟬——蟬蟬蟬！」佢兜做下背等一臺自家製造个放送頭5，亮亮个聲放送到盡遠都聽得著。𠊎心情好个時節，就安腦佢兜唱歌仔當好聽，心情毋好時，又試著佢兜吵耳塞窟。但係一想著佢兜來到這世界上，斯有短短幾日仔，就當佩服佢兜恁勇敢、恁煞猛打拚个精神，來完成唯一愛做个聲事6——傳宗接代，該就無麼个好怨嘆，乜原諒佢兜个嘶胲另命咧。

 在這鬧熱个時節，𠊎兜張凳仔恬恬坐在甘蔗脣詳細聽，還會發現佢兜毋係儘採唱个哦，曉得照順序、有條理，成時獨唱、成時合唱輪等來，像有人指揮樣，聲音有嘹亮、低沉；時大、時細，所發出个聲無幾共樣，有个較尖；有个較溫柔。其實，蟬仔有當多種，有一年、三年、五年、十三年、十七年个，長年都戴在泥竇肚不見天日。在暗摸摸个烏泥裡肚，培養破土个熱情；在多年个等待中，化地底个能量做聲量，衝破重圍飛出來，就係為著這短短幾日个自由。

 𠊎心肝肚緊想：這垺甘蔗無落肥，敢係因為聽了蟬仔熱情嘹亮个歌聲，正緊生緊高緊榮？該俚人，乜愛像蟬仔恁知足，知恩圖報，逐日天轉笠嫲花，這一生人就多姿多彩咧！

-------------------------------------------------------------------------------------------------------------------------------

1 垺：音pu；量詞，堆。

2 竹甘蔗：音zhug gamˋzhaˇ；綠皮的甘蔗。

3 掞掞掞咿：音rham⁺rham⁺rham⁺rhi；草蟬的叫聲。借字。

4 嫲牯蟬：音ma guˊsham；此指臺灣熊蟬。

5 放送頭：音fongˇsungˇteu；麥克風。

6 聲事：音shangˋshe⁺；工作。

112學年度年草漯國中國語文競賽

客家語朗讀文章（海陸腔）

【金黃色个旅行】

曾雪蓉原作

 旅行係一種當好个休閒活動，做得分人心情鬆爽，又做得摎最靚个回憶留下來，另外旅行也係一種學習，有一句話講：「行萬里路，贏過讀萬卷書」，在旅行个時節，一路看著个、聽著个，可能比在書竇肚學著个還較精彩、生趣。

 在印象裡肚，𠊎最懷念个一擺旅行，係前幾年偎八月半个時節，爺哀帶𠊎歸屋下人去花蓮遶尞。

 𠊎兜來到花蓮富里个六十石山，一路上感覺花蓮个空氣特別好，一聲又一聲大鷂婆歡喜又自在个歌聲，響在彎彎斡斡个山路町，佢兜盤飛在高高个雲頂，打開梟雄个翼胛，無分日夜在這遍山頭巡邏，佢兜係這遍天地个山大王，也係保護者。

 等阿爸摎車仔停在忘憂亭，𠊎一下車就看著滿山滿坪个金簪花1開到當鬧、當打眼，想起識在電視裡肚看過一隻紹介花蓮金簪山个節目，講這位係一隻靚到會分人「發狂」个所在，這句話正經半點都毋會爭差。在𠊎企在這高高个涼亭時節，看著歸遍个山頭，變成金黃色个世界，帶等泥香、野花香个山風在對面吹過來該下，毋知仰般，𠊎个心肝頭就有一種感動還有幸福个感覺，𠊎想這就係大自然个力量。

 阿爸講：「前人種樹後人涼，前人種竹後人搖。」這山頭个金簪花，係盡多前人開山打林開墾出來个，所以來到這遶尞个時節，愛曉得珍惜，毋單淨愛摎這美景用相片帶轉屋下，也愛摎自家个垃圾處理好，恁樣年年正有靚靚个風景好欣賞啊！

 在夕陽像一隻啾紅个柑仔，掛在天邊个時節，本旦開到盡有精神个金簪花，像約定好共下下班樣，全眨等目珠互相偎凴，恬恬仔睡忒咧；難怪金簪花又安到「一日美人」，佢跈等朝陽䟘床，又在日頭落山時節，合起佢餳人个花裙，做一隻靚一日个美人。

 時間過忒盡久，成時𠊎還係會想起該擺「金黃色个旅行」，當像又聽著大鷂婆歡喜个歌聲，盡久……盡久。

-------------------------------------------------------------------------------------------------------------------------------

1 金簪花：音gimˋzamˋfaˋ；金針花。

112學年度年草漯國中國語文競賽

客家語朗讀文章（海陸腔）

03【盡風神个社團活動】

劉純汝原作

 兩年前正開學時節，拿著社團選擇單，哇！一拖拉庫1呢，有服務隊、排球隊，還有童軍團、熱舞社……，該兩時，毋知選哪隻正好？欸！「西洋劍隊」，𠊎目珠一金，仰恁沙鼻、恁風神个名仔喏？「嗯，就選你咧！」

 這下想起入團隊个第四隻月，𠊎總算有機會參加全國比賽。換𠊎上場咧，劍衫拉好勢，面落仔摎手袋仔乜戴好勢，夾起電衫跍正馬步，盡拚囉！比賽一開始，𠊎拿等劍盡命牯滑步搶前進攻，使出蠻力拂啊拂仔。吂知，𠊎長刺佢撥擋、𠊎飛刺佢敲劍……，阿姆哀！總係分佢閃淨淨，戰術乜分佢看透透！𠊎當緊張，手腳亂忒咧，節奏乜亂忒咧；對手密密咻！咻！咻！咻，𠊎嗄緊揮空緊失分，輸到貼貼！

 𠊎一比煞，軟怠怠个雙腳黏時就跪落地，無命个「啊」一聲，就像氣凹凹个相打雞，落喪落喪2！原旦个自信怕係走到天頂摎白雲搞囥人尋去咧！

 貼心个劍隊伴仔，全都行兼𠊎——有人送涼水、有人撚背囊、還有人摎𠊎揇緪緪，教練乜柔柔仔安慰𠊎講：「人生有時星光有時月光，你打到當慶咧，下二擺再過加油！」目汁強強會忍毋核个𠊎，深深感受著佢兜當像冷天个細日頭，𠊎心肝肚黏時燒暖燒暖！

 人講：「臺頂三分鐘，臺下十年功。」正經有影，聽起來恁風神个「西洋劍」，做起來無恁該！除忒考反應、比體力，還愛動腦筋、想戰術。這兩年來，一擺又一擺毋係你贏就係𠊎輸个比賽，分𠊎學習著：仰般面對失敗、面對毋湛斗个自家；仰般面對問題、解決問題。𠊎當煞猛打拚，發揮客家人硬頸精神个本等，練好基本功，抓捉要領，十年挼一劍！𠊎个劍術緊來緊進步咧，武藝比得古代个花木蘭哩喲！

 「西洋劍」係源自十七世紀个歐洲，乜係奧運項目之一；有分鈍劍、銳劍、軍刀三種，競賽員在比賽時節，企在金屬枋仔頂高个兩片析準備等，用劍頭先刺著對手有效个部位就算得分，嶄蠻有速度感摎爆發力。

「西洋劍」毋單淨培養專注力、思考力，還有觀察力摎判斷力，還係「盡風神」个社團活動唷！

-------------------------------------------------------------------------------------------------------------------------------

1 拖拉庫：音to⁺la kuˇ；語源於日語「トラック」，卡車，此文形容很多之意。

2 落喪落喪：音logˋsongˋlogˋsongˋ；表垂頭喪氣之意。